Source: https://e-justice.europa.eu/content_succession-380-hr-mt.do?idTaxonomy=380&idCountry=hr&plang=mt&init=true&removebanner=true
Timestamp: 2019-08-20 05:37:42+00:00
Document Index: 15914

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Suċċessjonijiet - il-Kroazja
L-ismijiet u d-dettalji ta’ kuntatt tal-qrati muniċipali kompetenti jinsabu fil-bażi tad-dejta tal-qrati li hija disponibbli fuq il-Portal Ewropew tal-Ġustizzja Elettronika.
L-appelli kontra deċiżjonijiet ta’ qorti tal-prim’istanza (dwar oġġezzjoni kontra deċiżjoni ta’ nutar pubbliku) għandhom jiġu ppreżentati fi żmien ħmistax-il jum min-notifika ta’ dawk id-deċiżjonijiet.
Skont l-appell ippreżentat, il-qorti tal-prim’istanza tista’ ex officio tbiddel id-deċiżjoni kontestata billi tagħti deċiżjoni ġdida. Jekk il-qorti tal-prim’istanza ma tbiddilx id-deċiżjoni tagħha stess, hija għandha tirreferi l-appell lil qorti tat-tieni istanza (li tista’ anke tisma’ appell tardiv jekk ma jkunx hemm ksur sussegwenti tad-drittijiet tal-partijiet l-oħra).
Għandu jiġi nnutat li kull persuna b’interess leġittimu tista’ tipprova tikseb rettifika, permezz ta’ kawża ċivili, ta’ kull żball li taħseb li fiha d-deċiżjoni dwar is-suċċessjoni, sakemm dik il-persuna mhix marbuta bil-finalità tad-deċiżjoni dwar is-suċċessjoni (l-Artikolu 232 tal-Att dwar is-Suċċessjoni).
B’konformità mal-Att dwar is-Suċċessjoni, huma l-qrati muniċipali u n- nutara pubbliċi bħala uffiċjali tal-qorti li jistgħu joħorġu Ċertifikati Ewropej tas-Suċċessjoni.
L-Artikolu 7 tal-Att li jimplimenta r-Regolament (KE) Nru 650/2012 jippermetti li ssir oġġezzjoni kontra Ċertifikat Ewropew tas-Suċċessjoni (minn hawn 'il quddiem “Ċertifikat”) maħruġ minn nutar pubbliku. L-oġġezzjoni tiġi deċiża minn qorti muniċipali. L-Artikolu jippermetti wkoll li jsir appell minn Ċertifikat maħruġ minn qorti muniċipali jew kontra deċiżjoni ta’ qorti muniċipali li awtorizzat jew ċaħdet il-ħruġ ta’ Ċertifikat. L-appell jiġi deċiż minn qorti tal-kontea.
Ċertifikat jista’ jiġi rettifikat, emendat jew imħassar mill-qorti muniċipali jew in-nutar pubbliku li jkun ħarġu ċ-Ċertifikat, ex officio jew fuq talba tal-partijiet li għandhom interess leġittimu. L-Artikolu 9 tal-Att li jimplimenta r-Regolament (KE) Nru 650/2012 jippermetti li ssir oġġezzjoni kontra deċiżjoni ta’ nutar pubbliku li jirrettifika, jemenda jew iħassar Ċertifikat. L-oġġezzjoni tiġi deċiża minn qorti muniċipali. L-istess Artikolu jippermetti li jsir appell kontra deċiżjoni ta’ qorti muniċipali li tirrettifika, temenda jew tħassar Ċertifikat. L-appell jiġi deċiż minn qorti tal-kontea.
Rikors għas-sospensjoni tal-effetti ta’ Ċertifikat fi ħdan it-tifsira tal-Artikolu 73(1)(a) tar-Regolament (UE) Nru 650/2012 jiġi deċiż mill-qorti muniċipali jew min-nutar pubbliku li quddiemha/u tinsab pendenti l-emenda jew tħassir taċ-Ċertifikat. Tista’ ssir oġġezzjoni kontra deċiżjoni ta’ nutar pubbliku li tissospendi l-effetti ta’ Ċertifikat, li tiġi deċiża minn qorti muniċipali. Jista’ jsir appell kontra deċiżjoni ta’ qorti muniċipali li tissospendi l-effetti ta’ Ċertifikat, li jiġi deċiż minn qorti tal-kontea.
Fil-każijiet kollha msemmija hawn fuq, id-dispożizzjonijiet tal-Att dwar il-Suċċessjoni li jirregolaw il-proċedimenti u d-deċiżjonijiet dwar l-oġġezzjonijiet għal deċiżjonijiet dwar is-suċċessjoni japplikaw mutatis mutandis għal proċedimenti u deċiżjonijiet dwar oġġezzjonijiet għal deċiżjonijiet ta’ nutar pubbliku u dwar appelli kontra deċiżjonijiet ta’ qorti muniċipali.
Skont l-Att dwar is-Suċċessjoni, oġġezzjoni għal deċiżjoni adottata min nutar pubbliku bħala uffiċjali tal-qorti fi proċedimenti dwar is-suċċessjoni tista’ tiġi ppreżentata fi żmien tmint ijiem mid-data tan-notifika tad-deċiżjoni lill-partijiet. L-oġġezzjoni għandha ssir quddiem nutar pubbliku, li għandu l-obbligu li jippreżentaha lill-qorti muniċipali kompetenti mingħajr dewmien, flimkien mal-fajl rilevanti. Id-deċiżjoni dwar l-oġġezzjoni tittieħed minn imħallef wieħed. Kull oġġezzjoni li tasal tard, jew mhux kompluta jew inammissibbli tiġi miċħuda mill-qorti. Meta qorti tiddeċiedi dwar oġġezzjoni fuq deċiżjoni adottata min nutar pubbliku, hija tista’ tilqa’ d-deċiżjoni kollha jew parti minnha jew ticħadha. Il-qorti tista’ tiddeċiedi ex officio liema parti tad-deċiżjoni se tilqa’ jew ticħad. Ma jistax isir appell individwali minn deċiżjoni tal-qorti li tħassar id-deċiżjoni notarili kompletament jew parti minnha.
L-Att dwar is-Suċċessjoni jippermetti li jsir appell kontra deċiżjoni tal-qorti tal-prim’istanza. L-appell irid jiġi ppreżentat quddiem qorti tal-prim’istanza fi żmien ħmistax-il jum mid data ta’ notifika tad-deċiżjoni tal-qorti tal-prim’istanza. Fuq il-bażi ta’ appell ippreżentat fil-ħin, il-qorti tal-prim’istanza tista’ ex officio temenda d-deċiżjoni kuntestata billi toħroġ deċiżjoni ġdida, jekk dan ma jiksirx id-drittijiet tal-partijiet l-oħra bbażati fuq id-deċiżjoni. Jekk il-qorti tal-prim’istanza ma tbiddilx id-deċiżjoni tagħha stess, hija għandha tirreferi l-appell lil qorti tat-tieni istanza, anke jekk l-appell ma kienx ġie ppreżentat fiż-żmien statutorju. Bħala regola ġenerali, il-qorti tat-tieni istanza taqta’ biss appelli li jkunu ġew ippreżentati fil-ħin. Hija tista’, madankollu, tikkunsidra wkoll appelli li jkunu ġew ippreżentati tard, jekk dan ma jiksirx id-drittijiet tal-partijiet l-oħra bbażati fuq id-deċiżjoni kontestata.
Fil-Kroazja, minbarra l-qrati muniċipali kompetenti, in-nutara pubbliċi (194 Kb) jiġu maħtura bħala professjonisti legali li għandhom kompetenza fil-qasam tas-suċċessjoni li jeżerċitaw funzjonijiet ġudizzjarji jew jaħdmu skont delega ta' setgħat mingħand awtorità ġudizzjarja taħt il-kontroll tagħha skont l-Artikolu 3(2) tar-Regolament tal-Parlament Ewropew u tal-Kunsill dwar il-ġuriżdizzjoni, il-liġi applikabbli, ir-rikonoxximent u l-infurzar ta’ deċiżjonijiet u l-aċċettazzjoni u l-infurzar ta’ strumenti awtentiċi fil-qasam tas-suċċessjonijiet u dwar il-ħolqien ta’ Ċertifikat Ewropew tas-Suċċessjoni.